**Το Ίδρυμα Ακτία Νικόπολις μαζί με την Google Arts & Culture φέρνουν στο διαδίκτυο το Carnet de Voyage της Πρέβεζας**

**Στο** [**Google Arts & Culture**](https://artsandculture.google.com/) **διατίθενται περισσότερα από 120 έργα τέχνης και 4 εκθέματα**

Το [Ίδρυμα Ακτία Νικόπολις](https://actianicopolis.eu/), στην Πρέβεζα, γίνεται μέρος του [Google Arts & Culture](http://g.co/arts), της ψηφιακής πλατφόρμας της Google για τη διατήρηση και τη μεταφορά της τέχνης και του πολιτισμού του κόσμου στο διαδίκτυο, με μια ψηφιακή συλλογή 122 έργων τέχνης.

**Η ψηφιακή συλλογή**

Το λανσάρισμα αυτό, φέρνει στο διαδίκτυο 122 έργα τέχνης, ζωγραφισμένα από τον καταξιωμένο καλλιτέχνη Πάβλο Χαμπίδη (γενν. 1956), τα οποία χρησιμοποιήθηκαν από το Ίδρυμα Ακτία Νικόπολις για τη δημιουργία του Carnet de Voyage της Πρέβεζας. Το [Carnet de Voyage of Preveza](https://artsandculture.google.com/partner/actia-nicopolis-foundation) περιλαμβάνει τέσσερις (4) επιμελημένες περιηγήσεις, με εικαστικά και κείμενα, μέσα από τοπόσημα και δημοφιλή σημεία της πόλης, με αναφορά στην ιστορία, στην παράδοση και στην κοινότητα. Μια εκτενής ακτογραμμή, κάστρα, αρχαιολογικοί τόποι, ιστορικά κτίρια, ιστιοπλοϊκά και ψαροκάικα και η ζωντανή φύση που τα περιβάλλει, αποτελούν κομμάτια αυτού του πολύχρωμου παζλ.

**Η διαδικτυακή έκθεση**

Τέσσερις ιστορίες θα παρουσιάσουν την πόλη της Πρέβεζας στους δυνητικούς επισκέπτες της και θα εμβαθύνουν τη γνώση των κατοίκων της, αναγνωρίζοντας και απολαμβάνοντας αυτό που βρίσκεται γύρω τους. Έτσι όλοι θα εκτιμήσουν, θα σεβαστούν και τελικά θα συνδεθούν με τον τόπο, τον πολιτισμό και την προέλευσή του.

Επισκεφθείτε τις διαδικτυακές ιστορίες, σε μορφή τεσσάρων (4) εικονικών περιπάτων μέσα και γύρω από την πόλη της Πρέβεζας και περιπλανηθείτε στα χρωματιστά σκίτσα, σε αυτό το γραφικό βορειοδυτικό μέρος της Ελλάδας.

Οι τέσσερις ιστορίες είναι:

[**Κέντρο πόλης**](https://artsandculture.google.com/story/UQWRvz_iKrUgiw)

Αυτή η ιστορία θα σας ταξιδέψει στο κέντρο της πόλης της Πρέβεζας και σε μέρη της που της δίνουν ταυτότητα και σημαδεύουν την ιστορία της. Ξεκινώντας από την παραλία, μέχρι τα εμβληματικά κτίρια και τα γραφικά σοκάκια. Παρατηρήστε τις λεπτομέρειες της αρχιτεκτονικής και της παράδοσης, τα τοπικά καταστήματα και τις λιχουδιές. Συναντηθείτε κάτω από το βενετσιάνικο πύργο στο «Ρολόι» και κάντε μια βόλτα στο Σεϊτάν παζάρ.

[**Παλιοσάραγα – «Κυανή Ακτή» – Παντοκράτορας**](https://artsandculture.google.com/story/eQVxf6gRnMBwTQ)

Αυτή η ιστορία θα σας ταξιδέψει στη νότια πλευρά της Πρέβεζας. Απολαύστε μια βόλτα με ποδήλατο. Περάστε από το μνημείο του Ναυτικού στο νοτιότερο άκρο της χερσονήσου της πόλης. Στάση στα Παλιοσαράγα και μετά στα ιαματικά λουτρά, που δημιουργήθηκαν τη δεκαετία του 1810. Συνεχίστε κάτω από τη σκιά των γηραιών ευκαλύπτων, στην «Κυανή Ακτή», την παραλία της πόλης, μόλις δέκα λεπτά με τα πόδια από το κέντρο. Προχωρώντας, θα φτάσετε στα Στενά της Πρέβεζας και στα κάστρα του Αγίου Γεωργίου και του Παντοκράτορα.

[**Βρυσούλα – Μαργαρώνα – Άγιος Θωμάς**](https://artsandculture.google.com/story/EgWxehtjSwc__g)

Αυτή η ιστορία θα σας ταξιδέψει στα βόρεια και βορειοανατολικά περίχωρα της Πρέβεζας. Η μικρή χερσόνησος του Αγίου Θωμά απλώνεται απέναντι από το παραλιακό μέτωπο. Παρατηρήστε μέρος των αμυντικών έργων στον παραθαλάσσιο προμαχώνα της Βρυσούλας, χτισμένος γύρω στο 1808, για την προστασία της πόλης από τις θαλάσσιες επιθέσεις. Ταξιδέψτε στη λιμνοθάλασσα και το Βαθύ, που λειτούργησε ως ναυπηγείο στα τέλη του 15ου αιώνα από τους Οθωμανούς και τώρα είναι καρνάγιο διαχείμασης και επισκευής. Και τέλος, φτάστε έως το ακρωτήρι του Ακτίου, αυτό που έδωσε το όνομά του στη διαβόητη ναυμαχία του 31 π.Χ.

[**Αρχαία Νικόπολη – Αρχαιολογικό Μουσείο**](https://artsandculture.google.com/story/HQUxWip9jT4e_w)

Αυτή η ιστορία θα σας μεταφέρει πίσω στην ιστορία της Πρέβεζας, μέσα από τον Αρχαιολογικό χώρο της Νικόπολης και το νέο της Μουσείο. Περπατήστε γύρω από τα βυζαντινά τείχη και την αρχαία πόλη της Νικόπολης, η οποία δημιουργήθηκε από τον Οκταβιανό Καίσαρα, μετά τη νίκη του επί του Μάρκου Αντώνιου και της Κλεοπάτρας της Αιγύπτου, στη ναυμαχία του Ακτίου. Καθίστε στα σκαλιά του Ρωμαϊκού Ωδείου, από την εποχή του Αυγούστου και απολαύστε μια θεατρική ή μουσική παράσταση. Δείτε από κοντά τα γλυπτά που εκτίθενται στο νέο Αρχαιολογικό μουσείο, που χτίστηκε το 2000.

**Η συλλογή**

*«Στις μέρες μας κινδυνεύουμε να «χάσουμε» από τα μάτια μας το γύρω, το δίπλα, τα «χαμηλά» σημεία της πόλης που της δίνουν ταυτότητα. Γωνιές που σηματοδοτούν την ιστορία της. Πιο πολύ όμως κινδυνεύουμε να χάσουμε τον σεβασμό μας για το τοπίο και το αίσθημα που αυτό γεννά συμβιώνοντας αρμονικά μαζί του».*

Το «Περπατώντας στην Πρέβεζα» μέσα από τα σκίτσα του Πάβλου Χαμπίδη είναι μια συλλογή από 122 σκίτσα με μελάνι και ακουαρέλα, τα οποία σχεδίασε ο καλλιτέχνης το 2009-2010. Τα έργα του χρησιμοποιήθηκαν από το Ίδρυμα Ακτία Νικόπολις για τη δημιουργία ενός εικαστικού Carnet de Voyage για την πόλη της Πρέβεζας, το οποίο εκδόθηκε το 2011. Το [Carnet de Voyage](https://artsandculture.google.com/partner/actia-nicopolis-foundation) θα μπορούσε να χρησιμοποιηθεί ως οδηγός στο κέντρο της Πρέβεζας, στα περίχωρά της, καθώς και στον Αρχαιολογικό χώρο της Νικόπολης, μιας πόλης που χτίστηκε από τον Οκταβιανό Καίσαρα για να γιορτάσει τη νίκη του επί του Μάρκου Αντώνιου και της Κλεοπάτρας της Αιγύπτου.

**Σχετικά με το Ίδρυμα Ακτία Νικόπολις**

Το [Ίδρυμα Ακτία Νικόπολις](https://actianicopolis.eu/) είναι ένας μη κερδοσκοπικός οργανισμός, με έδρα την Πρέβεζα, στην Ήπειρο. Ιδρύθηκε το 1997 και η περιοχή ενδιαφέροντός του είναι η περιοχή της Πρέβεζας, η αρχαία Νικόπολη και ο Αμβρακικός κόλπος, στη βορειοδυτική Ελλάδα. Κύριοι στόχοι του είναι 1) η συλλογή, έρευνα και ανάλυση, 2) η δημιουργία εξειδικευμένης βιβλιοθήκης για την ιστορία, τον πολιτισμό και την κοινωνία, 3) η αρχειοθέτηση και οργάνωση των σπάνιων εκτυπώσεων και χαρτών στις συλλογές του, 4) η διοργάνωση ειδικών συνεδρίων, συμποσίων, σεμιναρίων και διαλέξεων, 5) η έκδοση σχετικών βιβλίων και λευκωμάτων και 6) η χορήγηση επιχορηγήσεων για την έρευνα της ιστορίας και του πολιτισμού της περιοχής.

Μπορείτε να βρείτε το Carnet de Voyage της Πρέβεζας στο διαδίκτυο μέσω της πλατφόρμας Google Arts & Culture και μέσω της εφαρμογής, η οποία είναι δωρεάν και διαθέσιμη στο διαδίκτυο για [iOS](https://apps.apple.com/app/google-arts-culture/id1050970557) και [Android](https://play.google.com/store/apps/details?id=com.google.android.apps.cultural&referrer=utm_source%3DRP%26utm_medium%3Darticle%26utm_campaign%3DGEN).

**Σχετικά με το Google Arts & Culture**

Το [Google Arts & Culture](https://artsandculture.google.com/) θέτει στη διάθεσή σας τις συλλογές περισσότερων από 3.000 μουσείων. Είναι ένας καθηλωτικός τρόπος για να εξερευνήσετε την τέχνη, την ιστορία και τα θαύματα του κόσμου, από τους [πίνακες της κρεβατοκάμαρας του Βαν Γκογκ](https://artsandculture.google.com/u/0/favorite/group/2AKCu52NQMkWIw) μέχρι το [κίνημα για τα δικαιώματα των γυναικών](https://artsandculture.google.com/project/road-to-equality) και το [Ταζ Μαχάλ](https://artsandculture.google.com/entity/m0l8cb). Η εφαρμογή Google Arts & Culture είναι δωρεάν και διαθέσιμη στο [διαδίκτυο](https://artsandculture.google.com/) για [iOS](https://apps.apple.com/app/google-arts-culture/id1050970557) και [Android](https://play.google.com/store/apps/details?id=com.google.android.apps.cultural&referrer=utm_source%3DRP%26utm_medium%3Darticle%26utm_campaign%3DGEN). Η ομάδα είναι συνεργάτης καινοτομίας για πολιτιστικά ιδρύματα από το 2011. Η Google Arts & Culture αναπτύσσει τεχνολογίες που βοηθούν στη διατήρηση και την κοινή χρήση του πολιτισμού και επιτρέπουν στους επιμελητές να δημιουργούν ελκυστικές εκθέσεις στο διαδίκτυο και εκτός σύνδεσης.